АҞӘА, рашәара 19 – Sputnik, Бадраҟ Аҩӡба. Ахәаахәҭратә комплекс "Сухум-маркет" аҟны рашәарамза жәибжь рзы иаадыртит ақәҵарҭа "Агәыҳалалра ақәҵарҭа".
"Ҳара иахьа абри апроект хацҳаркит. Дарбанызаалак атәанчаҩы, ахшара рацәа ран мамзаргьы аахәара злымшо ауаҩы иоуеит алшара ақәҵарҭаҟны днеины ииҭаху игар", — лҳәеит аиҿкаара алахәыла Камма Гоԥиаԥҳа.
Лара иазгәалҭеит агәыҳалалратә еиҿкаара алахәылацәа Аԥсны атәылауаа акциа рхы аладырхәып ҳәа ишгәыӷуа.
"Ҳгәыӷуеит ауаа ҳакциа рхы аладырхәып ҳәа. Ҳәарада ҳара ҳаиҿкаарагьы ақәҵарҭа ҭацәымзарц азы аамҭа-аамҭала ихаҳарҭәаалашт", — лҳәеит лара.
Иара убасгьы "Полка добра" аартра азыԥхьагәаҭоуп Очамчыра, Тҟәарчал, Гал.
Акциа аартра иалахәын аиҿкаара алахәылацәа: Адәныҟатәи аусқәа рминистр ихаҭыԥуаҩ Кан Ҭания, авокалтә шоу алахәыла Валериа Адлеиаԥҳа, ауаажәларратә еиҿкаара "Кьараз" анапхгаҩы Камма Гоԥиаԥҳа, аҵарауаҩ қәыԥш Едгар Ӷәазаа.
Агәыҳалалратә еиҿкаара "Послы доброй воли Абхазии" аԥырҵеит Москва инхо аԥсуа диаспора.
Рашәара 5 рзы Москва имҩаԥысит аиҿкаара ашьаҭаркратә еизара. Иара мҩаԥысуан Жәларбжьаратәи аинформациатә маҵзура "Россия сегодня" апресс-центр аҟны.